Source: https://drujvary.hu/peres-eljarasok-peres-kepviselet/
Timestamp: 2020-03-30 11:01:38
Document Index: 7455629

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Peres eljárások, peres képviselet | drujvary.hu
Egyéb rendkívüli perorvoslatok
Irodánk nagy tapasztalattal rendelkezik a polgári peres eljárásokban történő jogi képviselet területén, hiszen évente több száz eljárásban veszünk részt.
Ügyfeleinket mind az általuk, mind az ellenük megindított eljárásokban (tehát akár felperesi, akár alperesi oldalon állnak) képviseljük. Mindkét esetben az első megkereséskor ismertetjük Ügyfeleinkkel a lehetőségeket, várható időtartamot, költségeket, az esetleges feladatokat, nehézségeket, melyek az eljárás során akár a jogi képviselőre, akár magára az Ügyfélre várnak, így ennek ismeretében Ügyfelünk megfontolt döntést tud hozni.
Felperesként - tehát az eljárás megindítójaként - ezt követően Ügyfelünk mérlegelni tudja, hogy milyen típusú eljárást kíván választani, alperesként - tehát aki ellen valaki más pert indított - pedig azt, hogy milyen mértékben és mélységben kíván az eljárásba belebonyolódni. Mindemellett azonban fontos kiemelni, hogy a polgári peres ügyekben elsődleges célunk a felek közötti megegyezés elérése, lehetőség szerint a bíróságon kívüli megállapodás.
Az eljárás megindításakor a felek az elsőfokú bíróság előtt járnak el. 2018. január 01. napjától az új Polgári Perrendtartásról szóló 2016. évi CXXX. törvény (a továbbiakban: új Pp.) jelentősen megváltoztatja az eddig megszokott eljárási struktúrát. Fontos tudni, hogy új szakaszként bekerül az eljárásban az úgynevezett „perelőkészítő szak”, amely során a felek csak írásban kommunikálnak a bírósággal. Az eddigiekhez képest ez sokkal több és koncentráltabb munkát igényel mind a jogi képviselőktől, mind a peres felektől, ugyanis ekkor kell rövid határidőkben előterjeszteni minden előadnivalót, bizonyítékot, bizonyítási indítványt és jogi érvelést. Azért kívánjuk mindezt határozottan kiemelni, mert felperesként ez azt jelenti, hogy a per megindítása előtt minden bizonyítékot be kell szerezni, ellenkező esetben nagy az esélye annak, hogy az eljárás nem jár sikerrel. A perelőkészítő szakaszt követi az érdemi tárgyalási rész, ami az eddig is ismertek szerint a bíróság előtt szóban folyik, az eljárás végén pedig a bíróság ítéletet hoz.
Amennyiben valamelyik fél az elsőfokú bíróság ítéletével nincs megelégedve, úgy 15 napon belül fellebbezéssel élhet. Fontos tudni, hogy a fellebbezés illetékköteles beadvány, amit az esetek többségében előre kell megfizetni. Természetesen ennek aktuális összegéről is tájékoztatjuk Ügyfeleinket a fellebbezésről való döntés során. A fellebbezés benyújtását követően a bíróság megküldi az ellenérdekű félnek az iratot, akinek joga van úgynevezett csatlakozó fellebbezést (tehát bár korábban nem fellebbezett, de a másik fél beadványára tekintettel mégis úgy dönt, hogy meg kívánja ezt tenni), vagy fellebbezési ellenkérelmet benyújtani. Mindezek után általában egyetlen tárgyaláson a másodfokú bíróság dönt és meghozza a jogerős ítéletet.
Jogerős ítélettel szemben bizonyos esetekben lehetőség van rendkívüli perorvoslatot igénybe venni, ezek legismertebb formái a felülvizsgálat és a perújítás. Amennyiben bármilyen ügyben felmerül ezek lehetősége, Ügyfelünkkel egyeztetjük a szükséges kérdéseket, tájékoztatjuk a költségekről és a várható eljárási időtartamról, így Ügyfelünk ismételten döntési helyzetben kerül.